Mi se pare amuzant si trist cum concertul lui Romeo Fantastik din clubul Eden a reusit sa faca internetul sa clocoteasca; sa-i incite (si excite) pe unii hipsteri, iar pe altii sa-i faca sa se revolte, sa se intrebe retoric pe Facebook "cum este asa ceva posibil???" si sa se lanseze in sesiuni de injuraturi mai ceva ca "la usa cortului".

Cine ar fi crezut ca Romeo Fantastik va reprezenta motivul "marii schisme" in hipsterimea bucuresteana? Adica, Romeo Fantastik, nu ultimul album Arctic Monkeys sau mai stiu eu ce...

De fapt, cine ar fi crezut ca un concert Romeo Fantastik in clubul Eden ii intereseaza pe tinerii din Bucuresti mai mult decat faptul ca pe strazile din Kiev mor zeci de oameni, de exemplu? De fapt, cine ar fi crezut ca Romeo Fantastik mai exista?

Dar, astia suntem... "Suntem cocalari cu toti, asta e brandul nostru de tara emergenta, obisnuiti-va cu ideea", ca sa-l citez pe Adrian Schiop, ca merge in acest context. (Dar, daca e sa va luati dupa un articol mai recent al lui Schiop, un adevarat lautatio, veti afla si ca Romeo Fantastik este rapper al scenei de manele, performer camp si alte exagerari.)

Nu-mi plac manelele (am crescut intr-un cartier care respira manele si nu mi se par exotice, sunt satul si plictisit de ele) si nu ii inteleg pe cei care cu doi trei ani in urma faceau "rezistenta prin cultura", iar acum, mai in gluma, mai in serios le imbratiseaza; si-au deschis de curand mintea si urechea muzicala spre "underground-ul popular", adica manele, si le-au lasat in casa si sufletul lor. Nu-i inteleg si mi se par ipocriti. Insa, cam asta e singura "jignire" pe care le-o pot aduce oamenilor care au dat attending la eveniment.

Dar, stati linistiti, si eu sufar de ipocrizia mea - ascult hip hop american (de proasta calitate), despre care se poate spune ca are cam aceleasi versuri si teme ca manelele romanesti (bani, dusmani, femei etc.), in schimb nu "halesc" manele. Ma rog, daca e sa ne luam dupa acest rationament, la fel se poate spune si ca Directia 5 si U2 sunt in esenta una si aceeasi trupa.

Deci, treaba fiecaruia ce muzica asculta si pe ce-i place sa petreaca, sa se imbete, sa se prajeasca.

Dar, daca va duceti sa-l vedeti pe Romeo ca e caterinca, sa va amuzati si sa va simtiti superiori... aveti o problema mai mare decat ipocrizia. In plus, nu v-au invatat parintii ca nu e frumos sa radeti de oamenii care sunt diferiti?

Cateva informatii utile:

Daca va place la Romeo, sa stiti ca Million Dollar e "crema cremei", ca sa zic asa, sau Hanu' Drumetului. Sunt doua locuri mai scumpe, dar mult mai relevante pentru manele, iar conditiile sunt mult mai bune. Dai un ban, dar face... mai ales daca va place genul.

De asemenea, daca va place muzica lui Romeo, incercati si niste Alex Velea. Fiti avangardisti, peste 5 ani Velea o sa fie cool de cool, poate la fel de cool cum e acum Romeo Fantastik, iar publicul lui Velea este si el o "subcultura" interesanta care ar merita documentari antropologice aceasta: Cum au ingropat elitele Romaniei manelele. O poveste cu cocalari. De ce nu?

Sa va asteptati la aglomeratie mare si public eclectic, n-o sa fie doar hipsterime:

In fine, pana la urma concertul lui Romeo Fantastik, regele sexului, din clubul Eden (Palatul Stirbei) e un lucru trist, pentru ca ma face sa ma gandesc daca nu cumva, pana la urma, ar fi mai bine sa se faca mall acolo.

Adica, de ce ar fi mai daunator acolo un loc care promoveaza cultura de mall, decat un loc care promoveaza "cultura manelelor"? Palatul nu ar fi demolat, ci reconditionat, lucru care acum nu se intampla - daca ati fost in subsolul Eden stiti ca e posibil sa iesiti de acolo cu tencuiala in freza.

Si, pana la urma, constructia unui mall ar curata si maldarul de gunoi pe care cei de la terasa Eden l-au lasat in urma lor, ascuns in spatele barului, dar vizibil de la geamurile facultatii de Arte.